Odločba Komisije

z dne 5. februarja 1993

o pogojih v zvezi z zdravstvenim varstvom živali in izdajanjem veterinarskih spričeval za uvoz kopitarjev za zakol

(93/196/EGS)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Direktive Sveta 90/426/EGS z dne 26. junija 1990 o pogojih v zvezi z zdravstvenim varstvom živali, ki urejajo premeščanje in uvoz kopitarjev iz tretjih držav [1], kakor je bila nazadnje spremenjena z Direktivo 92/361/EGS [2], in zlasti točke (a) člena 15 ter členov 16 in 18 Direktive,

ob upoštevanju Direktive Sveta 91/496/EGS z dne 15. julija 1991 o načelih organizacije veterinarskih pregledov živali, ki vstopajo v Skupnost iz tretjih držav, in o spremembi direktiv 89/662/EGS, 90/425/EGS in 90/675/EGS [3], kakor je bila nazadnje spremenjena z Odločbo 92/438/EGS [4], in zlasti člena 4 Direktive,

ker je Odločba Sveta 79/542/EGS [5], kakor je bila nazadnje spremenjena z Odločbo Komisije 93/100/EGS [6], določila seznam tretjih držav, iz katerih države članice dovolijo zlasti uvoz kopitarjev;

ker je treba upoštevati tudi regionalizacijo nekaterih tretjih držav iz zgoraj navedenih seznamov, za katero velja Odločba Komisije 92/160/EGS [7], kakor je bila nazadnje spremenjena z Odločbo 92/161/EGS [8];

ker so se pristojni nacionalni veterinarski organi zavezali, da s telegramom, teleksom ali faksom v 24 urah obvestijo Komisijo in države članice o potrditvi pojava katere koli kužne ali nalezljive bolezni pri kopitarjih iz seznamov A in B Mednarodnega urada za živalske kužne bolezni (OIE) ali o sprejetju cepljenja proti katerikoli od teh bolezni ali, v ustreznem roku, o kakršnih koli spremembah nacionalnih predpisov za uvoz kopitarjev;

ker se pogoji, ki jih je treba določiti za uvoz kopitarjev za zakol, uporabljajo brez poseganja v zahteve Direktive Sveta 86/469/EGS [9], da se ne smejo uporabljati tireostatske, estrogene, androgene ali gestagene snovi za krmljenje kopitarjev;

ker je za pošiljko kopitarjev za zakol predvideno izdajanje spričeval, pod pogojem da so živali ustrezno označene in identificirane; ker je zato treba določiti jasno in neizbrisno oznako kopitarjev za zakol;

ker imajo različne kategorije kopitarjev svoje lastne značilnosti in se njihov uvoz dovoljuje za različne namene; ker je zato treba določiti različne zahteve za zdravstveno stanje kopitarjev za zakol, ki se pošiljajo neposredno v namembno klavnico, in tistih, ki gredo prek trga ali zbirne postaje;

ker so ukrepi, predvideni s to odločbo, v skladu z mnenjem Stalnega veterinarskega odbora,

SPREJELA NASLEDNJO ODLOČBO:

Člen 1

Države članice brez poseganja v Odločbo 92/160/EGS dovolijo uvoz kopitarjev za zakol iz tretje države, navedene v delu I Priloge k Odločbi 79/542/EGS, ki imajo jasno in neizbrisno vžgano oznako "S", veliko najmanj 3 cm, na kopito leve sprednje noge in

(i) ki, če so poslani neposredno v klavnico za zakol v petih dneh po prihodu v klavnico in največ pet dni po prihodu v Skupnost, izpolnjujejo zahteve iz Priloge I te odločbe. Kadar pa kopitarji potujejo po morju več kot osem dni, se države članice lahko odločijo, da se takšne živali lahko zakoljejo v 21 dneh po prihodu v klavnico, pod pogojem da ostanejo v klavnici pod dnevnim nadzorom uradnega veterinarja. Države članice obvestijo Komisijo o takšnih primerih; ali

(ii) ki, če gredo pred zakolom prek sejma ali zbirne postaje, izpolnjujejo zahteve iz Priloge II.

Člen 2

Ta odločba je naslovljena na države članice.

V Bruslju, 5. februarja 1993

Za Komisijo

René Steichen

Član Komisije

[1] UL L 224, 18.8.1990, str. 42.

[2] UL L 157, 10.6.1992, str. 28.

[3] UL L 268, 24.9.1991, str. 56.

[4] UL L 243, 25.8.1992, str. 27.

[5] UL L 146, 14.6.1979, str. 15.

[6] UL L 40, 17.2.1993, str. 23.

[7] UL L 71, 18.3.1992, str. 27.

[8] UL L 71, 18.3.1992, str. 29.

[9] UL L 275, 26.9.1986, str. 36.

--------------------------------------------------

PRILOGA I

+++++ TIFF +++++

+++++ TIFF +++++

+++++ TIFF +++++

--------------------------------------------------

PRILOGA II

+++++ TIFF +++++

+++++ TIFF +++++

+++++ TIFF +++++

--------------------------------------------------